ফ্রেড র‍্যামসডেল

ফ্রেডেরিক জে. "ফ্রেড" র‍্যামসডেল (জন্ম ৪ ডিসেম্বর, ১৯৬০, এলমহার্স্ট, ইলিনয়, মার্কিন যুক্তরাষ্ট্র) একজন মার্কিন অনাক্রম্যবিজ্ঞানী । র‍্যামসডেল ১৯৮৩ সালে ক্যালিফোর্নিয়া বিশ্ববিদ্যালয়, সান ডিয়েগো থেকে জীববিজ্ঞানে স্নাতক উপাধি অর্জন করেন এবং ১৯৮৭ সালে লস অ্যাঞ্জেলেস বিশ্ববিদ্যালয় থেকে অনাক্রম্যবিদ্যায় পিএইচডি উপাধি অর্জন করেন। ডক্টরেটাত্তর হিসেবে তিনি ন্যাশনাল ইনস্টিটিউট অফ হেলথ এবং পরবর্তীতে সিয়াটল এলাকার বায়োটেক কোম্পানিতে কাজ করেন। তিনি ডারউইন মলিকুলার/সেলটেক, জাইমোজেনেটিক্স, নভো নরডিস্ক এবং এটাইর ফার্মার মতো বেশ কয়েকটি বায়োটেক কোম্পানিতে জ্যেষ্ঠ নির্বাহী হিসেবে দায়িত্ব পালন করেছেন। ২০১৬ সালের শুরু থেকে তিনি সান ফ্রান্সিসকোর পার্কার ইনস্টিটিউট ফর ক্যান্সার ইমিউনোথেরাপিতে (কর্কটরোগের অনাক্রম্য-চিকিৎসা বিষয়ক গবেষণা প্রতিষ্ঠান) গবেষণা পরিচালক হিসেবে দায়িত্ব পালন করছেন।

র‍্যামসডেল এবং তাঁর সহযোগী গবেষক দল স্কার্ফি ইঁদুর এবং আইপেক্স সংলক্ষণ, যা একটি গুরুতর স্বতঃঅনাক্রম্য রোগ, আক্রান্ত শিশুদের মধ্যে ফর্কহেড বক্স প্রোটিন P3 ( FOXP3 ) শনাক্ত করেছেন। তারা আরও নির্ধারণ করেছেন যে নিয়ন্ত্রক টি কোষের বিকাশে FOXP3 গুরুত্বপূর্ণ ভূমিকা পালন করে।

২০১৭ সালে র‍্যামসডেল, শিমোন সাকাগুচি এবং আলেকজান্ডার রুডেনস্কি যৌথভাবে পলিআর্থ্রাইটিসের উপর গবেষণার জন্য ক্রাফোর্ড পুরস্কার লাভ করেন। "আর্থ্রাইটিস এবং অন্যান্য স্বতঃঅনাক্রম্য রোগে ক্ষতিকর রোগ প্রতিরোধ ক্ষমতা প্রতিরোধকারী নিয়ন্ত্রক টি কোষ আবিষ্কারের" জন্য তাকে এই পুরষ্কার দেওয়া হয়েছিল। ২০২৫ সালে তিনি সাকাগুচি ও মেরি ই. ব্রাংকোর সাথে যৌথভাবে চিকিৎসাবিজ্ঞানে নোবেল পুরস্কার লাভ করেন।

প্রান্তিক অনাক্রম্য সহনশীলতা ও ২০২৫ সালের নোবেল বিজয়

২০২৫ সালে মেরি ব্রাংকো, ফ্রেড র‍্যামসডেল ও শিমোন সাকাগুচি প্রান্তিক অনাক্রম্য সহনশীলতা নামক ব্যবস্থাটির উপরে তাদের যুগান্তকারী গবেষণাকর্মের জন্য যৌথভাবে চিকিৎসাবিজ্ঞানে নোবেল পুরস্কার লাভ করেন। এই ব্যবস্থাটি অনাক্রম্যতন্ত্রকে (দেহের রোগ প্রতিরোধ ব্যবস্থা) দেহের নিজস্ব কোষগুলিকে আক্রমণ করা থেকে বিরত রাখে। অনাক্রম্যতন্ত্র শরীরকে রোগজীবাণু থেকে প্রতিরক্ষা প্রদান করা ও একই সাথে আত্ম-নিয়ন্ত্রণ বজায় রাখার মধ্যে কীভাবে একটি সূক্ষ্ম ভারসাম্য বজায় রাখে, তাঁদের এই গবেষণাতে তা বেরিয়ে এসেছে।  

অনাক্রম্যতন্ত্র হল দেহের জন্য ক্ষতিকর আক্রমণকারী অণুজীব যেমন ভাইরাস, ব্যাকটেরিয়া ও অন্যান্য রোগ সৃষ্টিকারী জীবাণুর বিরুদ্ধে দেহের প্রতিরক্ষা ব্যবস্থা। প্রতিটি অণুজীব দেখতে ভিন্ন, তবে এগুলির অনেকেই বিবর্তিত হয়ে মানব কোষকে অনুকরণ করতে শুরু করেছে, ফলে অনাক্রম্যতন্ত্রের কাজ আরও কঠিন হয়ে পড়েছে। অনাক্রম্যতন্ত্রের এই প্রতিরক্ষা কাজে কেন্দ্রীয় ভূমিকা পালন করে টি কোষ নামের এক ধরনের শ্বেত রক্তকণিকা। এগুলি বহিরাগত ক্ষতিকর আক্রমণকারী অণুজীবকে শনাক্ত করে সেগুলিকে আক্রমণ করা ও একই সাথে দেহের নিজস্ব কোষগুলিকে পরিহার করার ব্যাপারে প্রশিক্ষণ লাভ করে।   

টি কোষগুলি প্রথমে অস্থিমজ্জাতে উৎপাদিত হয়। এরপর তারা থাইমাস নামের একটি বিশেষ অঙ্গে ভ্রমণ করে। সেখানে এগুলি একটি নির্বাচন প্রক্রিয়ার সম্মুখীন হয়, যার উদ্দেশ্যে দেহকে ভুলক্রমে আক্রমণ করার সম্ভাবনা রাখে, এমন সব টি কোষগুলিকে সরিয়ে ফেলা। এই নিরাপত্তা পরীক্ষাটিকে কেন্দ্রীয় সহনশীলতা নাম দেওয়া হয়েছে। কেন্দ্রীয় সহনশীলতা প্রক্রিয়াটি অনেক স্বতঃপ্রতিক্রিয়াশীল টি কোষকে বাদ দিলেও এরকম সবগুলিকে ধরতে পারে না। কিছু কিছু বিপজ্জনক টি কোষ পালিয়ে দেহের অন্যত্র চলে যায়। এগুলির কারণে দেহে স্বতঃঅনাক্রম্য রোগের আবির্ভাব ঘটে, যেখানে অনাক্রম্যতন্ত্রের কোষগুলি সুস্থ দেহকলাকে আক্রমণ করে।     

১৯৯৫ সালে শিমোন সাকাগুচি এ বিষয় প্রথম গুরুত্বপূর্ণ আবিষ্কারটি সম্পাদন করেন। তিনি সেসময় অজানা এক ধরনের টি কোষ শনাক্ত করেন, যাদেরকে বর্তমানে নিয়ন্ত্রক টি কোষ নামে ডাকা হয়। এগুলি অনাক্রম্যতন্ত্রের নিরাপত্তা প্রহরীর মতো কাজ করে। তারা অনাক্রম্যতন্ত্রকে ভারসাম্যপূর্ণ ও স্থিতিশীল রাখতে অতি-গুরুত্বপূর্ণ ভূমিকা পালন করে, যাকে অনাক্রম্য সুস্থিতি বলা হয়। সেসময় বিজ্ঞানীরা বিশ্বাস করতেন যে কেন্দ্রীয় সহনশীলতা একাই অনাক্রম্য নিয়ন্ত্রণে যথেষ্ট। সাকাগুচির আবিষ্কার এই বিদ্যমান বিশ্বাসের উপর আঘাত হানে।  

২০০১ সালে  মেরি ব্রাংকো ও ফ্রেড র‍্যামসডেল কেন এক বিশেষ বংশের ইঁদুর স্বতঃঅনাক্রম্য রোগের প্রতি উচ্চমাত্রায় আক্রান্তপ্রবণ থাকে, তার কারণ বের করেন। তাঁরা ফক্সপি৩ নামের একটি বংশাণুতে একটি পরিব্যক্তি খুঁজে পান। ঐ বংশাণুটি নিয়ন্ত্রক টি কোষগুলির মূল “সুইচ” (সক্রিয়কারক ও নিষ্ক্রিয়কারক) হিসেবে কাজ করে। এটি ঐ কোষগুলির বিকাশ ও ক্রিয়া – উভয়ই নিয়ন্ত্রণ করে। যখন ফক্সপি৩ ত্রুটিপূর্ণ হয়ে যায়, তখন নিয়ন্ত্রক টি কোষগুলি সঠিকভাবে আর কাজ করতে পারে না, ফলে অনাক্রম্যতন্ত্র নিজ দেহকে আক্রমণ করে ক্ষতিসাধন করে। এর ফলে গুরুতর স্বতঃঅনাক্রম্য রোগের সৃষ্টি হতে পারে। ব্রাংকো ও র‍্যামসডেল আরও দেখান যে এই বংশাণুটির সমতুল্য যে বংশাণুটি মানুষের দেহে অবস্থিত, সেটিতে পরিব্যক্তির কারণে আইপেক্স সংলক্ষণ নামের একটি গুরুতর স্বতঃঅনাক্রম্য রোগ হয়ে থাকে। 

এর দুই বছর পরে, ২০০৩ সালে, সাকাগুচি এই ফলাফলগুলির মধ্যে যোগসূত্র স্থাপন করেন। তিনি দেখান যে ফক্সপি৩ বংশাণুটিই নিয়ন্ত্রক টি কোষগুলির বিকাশ ও ক্রিয়া নিয়ন্ত্রণ করে। অনাক্রম্যতন্ত্র যাতে নিজ দেহকে আক্রমণ করতে না পারে, সে ব্যাপারে এই কোষগুলি আবশ্যকীয় ভূমিকা রাখে। একই কারণে বেশিরভাবে মানুষের দেহে গুরুতর স্বতঃঅনাক্রম্য রোগ প্রকাশ পায় না।  

ব্রাংকো, র‍্যামসডেল ও সাকাগুচির আবিষ্কারগুলি প্রান্তিক সহনশীলতা নামক গবেষণা ক্ষেত্রটির জন্ম দিয়েছে। চিকিৎসাক্ষেত্রে তাদের কাজের অনেক প্রয়োগ আছে। যেমন স্বতঃঅনাক্রম্য রোগের জন্য অনাক্রম্য সহনশীলতা বৃদ্ধি করা, নিয়ন্ত্রক টি কোষের কর্মকাণ্ডে উপযোজন সাধন করে কর্কট রোগ বা ক্যান্সারের চিকিৎসা এবং অঙ্গ প্রতিস্থাপনে কাজে লাগানো, ইত্যাদি। তাদের গবেষণাগুলি দেখিয়েছে যে অনাক্রম্যতন্ত্রকে কেবল বহিরাগত শত্রুদের আক্রমণের সামর্থ্য দিয়ে নয়, বরং নিজেকে সংযত রাখার সামর্থ্য দিয়েও সংজ্ঞায়িত করতে হবে। এই নোবেল বিজয়ী বিজ্ঞানীরা আণবিক বংশাণুবিজ্ঞান, কোষীয় জীববিজ্ঞান ও রোগীভিত্তিক চিকিৎসাবিজ্ঞানের মেলবন্ধন ঘটিয়ে প্রান্তিক অনাক্রম্য সহনশীলতার কর্মপদ্ধতিগুলি উদ্ঘাটন করেছেন। তাদের গবেষণা অনাক্রম্য প্রতিক্রিয়ার অনুধাবন, পূর্বাভাস ও নিয়ন্ত্রণের একটি পরিকাঠামো প্রদান করেছে, যা কি না অনাক্রম্যবিজ্ঞান এবং মানব স্বাস্থ্য ও চিকিৎসার ক্ষেত্রে একটি গুরুত্বপূর্ণ মাইলফলক।  

 তথ্যসূত্র 

বিষয়শ্রেণী:জীবিত ব্যক্তি
বিষয়শ্রেণী:১৯৬০-এ জন্ম
বিষয়শ্রেণী:ক্যালিফোর্নিয়া বিশ্ববিদ্যালয়, লস অ্যাঞ্জেলসের প্রাক্তন শিক্ষার্থী
বিষয়শ্রেণী:ক্যালিফোর্নিয়া বিশ্ববিদ্যালয়, সান দিয়েগোর প্রাক্তন শিক্ষার্থী
বিষয়শ্রেণী:চিকিৎসাবিজ্ঞানে নোবেল পুরস্কার বিজয়ী
বিষয়শ্রেণী:মার্কিন নোবেল বিজয়ী